Stephanie Hsu
**Stephanie Hsu** (s. 25. marraskuuta 1990 Torrance, Kalifornia, Yhdysvallat) on yhdysvaltalainen näyttelijä, joka on näytellyt uransa aikana teatterissa, televisiossa ja elokuvissa. Hän on esiintynyt muun muassa Broadwayllä sekä televisiosarjassa *The Marvelous Mrs. Maisel* ja elokuvassa *Everything Everywhere All at Once*, josta hän sai Oscar-ehdokkuuden parhaasta naissivuosasta.

Nuoruus ja opiskelu
-------------------

Stephanie Hsu syntyi Kalifornian Torrancessa Taiwanista Yhdysvaltoihin muuttaneelle yksihuoltajaäidille. Stephanie kiinnostui näyttelemisestä high schoolissa, kun hänen luokkakaverinsa järjesti hänet koe-esiintymään draaman opettajalle. Kokemus herätti innostuksen alaan, ja Hsu hakeutui opiskelemaan New Yorkin yliopisto Tisch School of the Artsiin. Hsu opiskeli myös Atlantic Theater Companyssä ja Experimental Theater Wingissä.

Ura
---

Hsu teki valmistuttuaan muun muassa kokeellisen *War Lesbian* -elokuvan, ja vuonna 2013 hän näytteli MTV:n *Girl Code* -sarjassa. Lyhyen aikaa esitetyssä näytelmässä *Be More Chill* Hsu esiintyi vuonna 2015. Siitä tuli internetilmiö, ja se oli vuonna 2017 Tumblrin toiseksi keskustelluin musikaali. Sen soundtrackia kuunneltiin yli 70 miljoonaa kertaa Spotifyssä. Näytelmä tuotiinkin vuonna 2018 Broadwaylle. Hsu oli Broadway-debyyttinsä tehnyt jo vuonna 2017 musikaalissa *SpongeBob SquarePants*, jossa hän oli näytellyt ilkeää supertietokonetta Karenia.

Hsu oli vuoden 2018 lopulla mukana independent-elokuvassa *Asking for It*, ja sen jälkeen hän sai roolin televisiosarjan *The Marvelous Mrs. Maisel* kolmannelta tuotantokaudelta. Mei Linin roolia pidetään Hsun läpimurtoroolina. *The Marvelous Mrs. Maiselin* näyttelijät jakoivat 2019 parhaan komediasarjan näyttelijäkokoonpanon SAG-palkinnon.

Hsu oli mukana yhdessä *Awkwafina Is Nora From Queens* -televisiosarjan jaksossa, jonka ohjaajina toimi Daniels-duo. Heidän välillään synkkasi, ja Hsu sai roolin Danielsin elokuvassa *Everything Everywhere All at Once* (2022). Multiversumeilla leikittelevässä tieteiselokuvassa Hsu näyttelee Joytä, Michelle Yeoh’n näyttelemän päähenkilön tytärtä, ja Jobu Tupaki -nimistä superrikollista.

Lähteet
-------

1. ↑  Stephi Wild: Podcast Exclusive: Stephanie Hsu Chats With The Theatre Podcast With Alan Seales *Broadway World*.  14.2.2021. Wisdom Digital Media. Viitattu 28.1.2023. (englanniksi)
2. ↑  Marisa Dellatto: Meet Stephanie Hsu, who plays Mei on ‘The Marvelous Mrs. Maisel’ *New York Post*.  7.12.2019. NYP Holdings, Inc. Viitattu 28.1.2023. (englanniksi)
3. 1 2  Gabe Bergado: Stephanie Hsu Is Using the Zany, Magic Power of Be More Chill to Transform Broadway *Teen Vogue*.  24.4.2019. Condé Nast. Viitattu 28.1.2023. (englanniksi)
4. ↑  Philiana Ng: 'Marvelous Mrs. Maisel' Star Stephanie Hsu Vows to Stop 'Deleting Myself' as an Asian Actress (Exclusive) *ETOnline*.  30.7.2020. CBS Studios Inc. and CBS Interactive Inc. Viitattu 28.1.2023. (englanniksi)
5. ↑  Sabrina Park: Stephanie Hsu on the Evolution of Her Acting Career *Harper's Bazaar*.  24.3.2022. Hearst Magazine Media, Inc. Viitattu 28.1.2023. (englanniksi)
6. ↑  Joe Utichi: ‘Everything Everywhere All At Once’ Star Stephanie Hsu Relishes Success That Came "By Following People That I Love Working With" *Deadline*.  12.12.2022. Viitattu 28.1.2023. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei

 |

 |